Els guardonats van ser en la categoría de Radiodifusió, el programa Minoria Absoluta, de l'emissora RAC1; en la categoria de Televisió, el cor de la ciutat de Televisió de Catalunya; en la categoria d'Internet, el web google.cat; en la categoria de Telecomunicacions, Wavecontrol, SL; en la de Premsa l'edició en català de 'El Periódico de Catalunya, en la categoria de Comunicació de proximitat, Josep Genescà, director de Ràdio Puig-reig i finalment, en la categoria de Publicitat han estat distingits Lluís Bassat, Joan Capmany, Joaquín Lorente i Luís Casadevall.
Enguany el conseller de Cultura i Mitjans de Comunicació, Joan Manuel Tresserras, i el President del Parlament, Ernest Benach, han presidit l'acte de lliurament dels Premis Nacionals de Comunicació de la Generalitat de Catalunya.
Els Premis, dotats cadascun amb 15.000 euros, van ser creats l'any 1999 amb motiu dels 75 anys del naixement de la primera emissió regular de ràdio a Catalunya.
El 2000 es va constituir el Premi Nacional d'Internet per la importància creixent d'aquest sector.
En l'edició d'enguany s'atorguen per primera vegada els premis corresponents a les categories de Premsa, Comunicació de proximitat i publicitat.
El lliurament ha tingut lloc el dia 20 d'octubre a l'auditori del Palau de la Generalitat de Catalunya.
Els membres del jurat han estat: Albert Sáez, Jordi Bosch, Joan B. Culla, Gemma Domènech, Enric Frigola, Josep Gifreu, Rafael Jorba, Enric Marín, Miquel de Moragas, Jaume Serrats i Imma Tubella.
El jurat ha valorat que "el programa aborda amb humor la vida política del país, combinant irreverència i qualitat, i aconseguint un programa competitiu i àgil, que gaudeix de molta audiència" i que "és, també, un exemple de maduresa en la relació entre polítics i mitjans de comunicació".
Cor de la ciutat, de Televisió de Catalunya
Segons el jurat, "representa un model de telesèrie de ficció d'èxit, que fa molts anys que gaudeix del favor del públic, i que ha incorporat una perspectiva catalana i atenta a la realitat diària en aquest àmbit televisiu".
El jurat també considera: "El cor de la ciutat ha estat i és un motor de la indústria audiovisual, i ha donat, durant tots aquests anys, múltiples oportunitats a tècnics, creatius, actors i actrius del nostre país".
El jurat ha destacat l'aposta pel català que ha fet Google, que l'ha incorporat com una de les llengües d'ús a gairebé una vintena de productes, i que utilitza el domini.cat en aquells serveis que tenen un domini diferent al.com i també ofereix la nostra llengua al seu servei de traducció.
Google també està digitalitzant 380.000 llibres de cinc importants biblioteques patrimonials catalanes, amb la Biblioteca de Catalunya al capdavant, i 2.000 més del fons de l'Institut d'Estudis Catalans.
Tot plegat, segons el jurat "afavoreix la presència del català a Internet de la mà d'una de les empreses més importants d'aquest entorn tecnològic a nivell mundial.
És un exemple de respecte i reconeixement a la llengua catalana i als 13 milions de persones que l'entenen i la viuen com a pròpia".
El jurat ha valorat que aquesta empresa catalana "mostra com una empresa catalana d'enginyeria, sorgida d'una spin-off de la Universitat Politècnica de Catalunya, pot arribar a ser un referent fora de les nostres fronteres a través de la innovació".
Wavecontrol ha participat des dels seus inicis en un innovador projecte català que, gràcies a la ferma aposta que ha fet la Generalitat a través d'un contracte públic, li ha permès el desplegament d'una xarxa de mesura i control remots i informació a la ciutadania de les radiacions emeses per les estacions base de telefonia mòbil, projecte pioner que s'està convertint en referent internacional a l'hora de transmetre confiança a la ciutadania i facilitar els desplegaments de la telefonia mòbil.
Periódico de Catalunya, edició en català
"Es tracta d'una realitat empresarial ben consolidada, deu anys després del seu inici, que ha demostrat la viabilitat tècnica i econòmica d'editar en català un diari de gran tiratge, que inicialment només s'editava en llengua castellana", segons l'acta del jurat que també destaca que "la coexistència d'una doble edició no ha impedit mantenir la qualitat i el rigor del diari i ha donat resposta a una demanda del conjunt de la societat catalana i, singularment, de les generacions més joves, que han reconegut i apreciat la iniciativa".
Els membres del jurat han valorat que "fa molts anys que, fruit de l'esforç personal de Josep Genescà, ràdio Puig-reig es manté com a mitjà de comunicació de proximitat.
També per la seva obstinació se celebren anualment les prestigioses Jornades de Comunicació Fòrum 10 de Puig-reig, per on han passat bona part de les autoritats acadèmiques, professionals i / o polítiques de la comunicació del país".
El jurat ha distingit ha aquests quatre publicistes "gràcies als quals, entre d'altres, la publicitat catalana va viure la seva època daurada als anys 80, moment en què es podia considerar una potència mundial de primer ordre".
Aquest premi, que se'ls concedeix com a representants de tota la seva generació, a qui es fa extensiu, vol, alhora, "esperonar tota la professió, que viu un present ple de reptes apassionants".